**חג הקורבן – عيد الأضحى**

**בשנה"ל תשע"ד: 12-16 באוקטובר 2013**

**יחידת הוראה בנושא המרכז: חינוך בונה חברה מכילה**

**מטרות ההוראה:**

* הפגשת התלמידים עם הדת והתרבות של המדינות ושל העמים הסובבים אותנו**,** כולל עם החברה הערבית-מסלמית במדינת ישראל.
* הפגשת התלמידים עם מבחר עשיר של מקורות (טקסטואלים / אינטרנטיים) לשם הבנת הדת והתרבות המסלמית והשפעתן על המאמינים.
* הבנת המקורות התרבותיים והדתיים של המסלמים לשם עידוד המפגש וההידברות עמם.
* הבנת מושגי יסוד במורשת הערבית ובדת האסלאם.
* הכרת נקודות מפגש בין התרבות הערבית לתרבות היהודית.
* קישור חומרי הלמידה לדינמיות של התקופה ולאירועים המתרחשים באזור.





**מצוות החג'** באסלאם היא החובה לעלות לרגל למכה לפחות פעם אחת במשך החיים. זו אחת ממצוות היסוד (מתוך חמש) והיא חלה על כל מסלמי ומסלמית בריאים בגוף ובנפש: "וכל מי שבאפשרותו חייב לעלות אליו לרגל, זוהי חובה כלפי אללה" (סורת בית עמרם,3, פסוק 97)[[1]](#footnote-0).

בסופו של החג', יוצאים ממצב **האחראם** (מצב קדושה) ומקריבים את הקורבנות (זבח משפחתי אשר שני שלישים ממנו הם לצדקה). זהו גם היום הראשון בחג הקורבן – **עיד אל-אצ'חא** – הנמשך ארבעה ימים. בכך יוצא עולה הרגל ממצב האחראם, שאליו נכנס בתחילת העלייה לרגל, וחוזר לחייו הקודמים. עולי הרגל מעדיפים לחזור למכה, להצטייד במי מעיין הזמזם ולהקיף את הכעבה הקפה אחרונה. בדרכם חזרה לבתיהם הם עוצרים בעיר אל-מדינה על מנת לערוך את הזיארה – ביקור דתי בקברו של הנביא מחמד. את חג הקורבן חוגגים בכל רחבי העולם המסלמי. חג הקורבן מכונה גם "החג הגדול" (=אל-עיד אל-כביר) וגם "עיד אל-נחר" ו"עיד אל-קרבאן" – חג זה ועיד אל-פטר (החג הקטן) אשר נחגג בסוף חודש הרמדאן – מהווים את שני החגים היחידים באסלאם. חשוב לציין, שחגים אלה לא קשורים לעונות השנה, שכן לוח השנה המסלמי אינו מעובר והחג "נודד" בכל שנה לעונה אחרת.

במאמרה של פרופ' חוה לצרוס-יפה "על החגים באסלאם" (מתוך קובץ "חקרי המזרח") כתוב:

**"בעיד אל-אדחא נהוג הזבח המשפחתי הנקרא קורבן, שאיננו מצוות "חובה". בדרך כלל שוחטים כבש לנפש, וגמל או בקר לקבוצה משפחתית. עיקר הזבח הוא לצדקה, אך רצוי שגם הזובח ובני ביתו יאכלו ממנו. בימינו נהוג להמיר זבח זה בארוחה משפחתית חגיגית המלווה מתן צדקה בכסף לעניים[[2]](#footnote-1). חכמי ההלכה התנגדו לכך למרות המפגע התברואתי העצום הכרוך בו בימינו, כשמאות אלפי עולי הרגל מצטופפים מדי שנה בגבעת "מינא" הקטנה".**

משימות:

* תאר את ההבדל בין מצוות חג הקורבן המקורית, לזו הנהוגה בימינו.
* על פי הכתוב בקטע – מדוע חל שינוי במצוות החג? (למרות התנגדות חכמי ההלכה). ניתן לקרוא ב"עוד שיחות על דת האסלאם" מאת חוה לצרוס-יפה בהוצאת האונ' המשודרת: **"עם סיום החג' מתחיל חג הקורבן, שנחוג גם על ידי מיליוני מסלמים בעולם, שלא זכו לעלות למכה, והוא מתבטא בעיקר במתן צדקה ובתפילה מיוחדת. במינא נשחט קרבן מיוחד על ידי כל משפחה, שבעצם אינו אלא זבח משפחתי, שעיקרו למטרות צדקה. האסלאם אינו מכיר בקרבנות ממש, ובהקשר זה המילה קורבן מטעה מאד. בשנים האחרונות הייתה שחיטת הזבח במינא לבעיה תברואתית קשה מאד, שאי אפשר להתגבר עליה, משום ריבוי עולי הרגל. ואף על פי כן, חכמי הדת מסרבים להתיר מתן צדקה במישרין, שלא באמצעות הקרבן או הזבח המשפחתי, מתוך חשש לערוך שינויים מרחיקי לכת במנהגים עתיקים אלה".**

בספר "דרכו של המסלמי" מסופר על מצוות הקרבת הקורבן:

**"הקורבן הוא שה שיש להקריב בבוקר יום החג לאל. הקרבת הקורבן הינה מצווה "רצויה"[[3]](#footnote-2) והיא חובה לכל משפחה מסלמית שאנשיה מסוגלים לקיים מצווה זו (מבחינה כלכלית). על מעלת הקורבן אמר הנביא: "ביום השחיטה... דמן יגיע לאל עוד בטרם יישפך על הקרקע ולכם תהיה נחת רוח מכך". עוד אמר: "הקורבנות האלה הם מנהג אברהם".**

משימה:

* חשבו על מספר סיבות למנהג הקרבת הקורבן בזמן חג הקורבן.

בספר "דרכו של המסלמי" מסופר על טעמי הקורבן:

* **התקרבות אל האל יתעלה באמצעות הקורבן שכן נאמר בקוראן: "התפלל לאלוהיך ושחט קורבן".**
* **החייאת מעשהו של אברהם עליו השלום, כשציווה עליו האל לשחוט את בנו ישמעאל ולאחר מכן פדה אותו בכבש אשר שחטו במקומו[[4]](#footnote-3).**
* **הבאת רווחה לבני המשפחה ביום החג (באמצעות הקורבן אשר מיועד לסעודת החג) וגילוי מידת רחמים כלפי העניים והמסכנים (אשר להם מחלקים חלק מבשר הקורבן).**
* **הודייה לאל יתעלה על הבהמה ששיעבד לנו. אמר האל: "איכלו מהם והאכילו את פושט היד ואת זה שכשל. האל אינו חפץ בבשר אלא רוצה מכם יראת שמיים".**

על מנהגי החגים המתלווים לתפילה (בנוסף לקורבן) מסופר בספרים "דרכו של המסלמי" וב"החינוך הדתי":

* **תפילה ביומו הראשון של החג, קריאת פסוקי קוראן בבתי הקברות.**
* **רחצה, התבשמות ולבישת בגדים נאים (קניית בגדים חדשים לכל המשפחה).**
* **אכילה לאחר התפילה.**
* **הגעה למקום התפילה מדרך אחת וחזרה מדרך אחרת.**
* **המסלמי מאחל: "יקבל האל את תפילתנו את תפילתך".**
* **נתינת צדקה לעניים.**
* **עריכת ביקורים איש אצל רעהו, חגיגות משפחתיות וקהילתיות.**
* **אכילה, שתייה ובילויים.**

משימה:

* כיצד באה לידי ביטוי הסולידאריות האסלאמית ב"עיד אל-אדחא", במישור האחדות האסלאמית ובמישור החברתי?

באנציקלופדיה "מאיר נתיב" כתוב על היהדות:

**"את החג מקדים בשלושה דברים: כבוד, עונג ושמחה. איזהו כבוד? כסות נקיה – שלא יהיה מלבושך של יום טוב כמלבושך של יום חול. איזהו עונג? קביעת שתי סעודות אחת בלילה ואחת ביום, והדלקת הנר – תוספת אורה לענג בו את החג.**

**ושימחת יום טוב מצווה מן התורה היא. בזמן שבית המקדש היה קיים הייתה השמחה באכילת בשר הקורבנות. וכתב הרמב"ם: אף על פי שהשמחה כאן היא קורבן שלמים, יש בכלל אותה שימחה לשמוח הוא ובניו ובני ביתו, כל אחד כראוי לו. כיצד? הקטנים נותנים להם קליות ואגוזים ומגדנות, והנשים קונות להן בגדים ותכשיטין נאים כפי ממונו, והאנשים אוכלים בשר ושותים יין.**

**וכשהוא אוכל ושותה חייב להאכיל לגר וליתום ולאלמנה עם שאר העניים".**

משימה:

* מצא את הדומה והשונה בין מנהגי החג ביהדות ובאסלאם על פי הכתוב מעלה.

**קישורים מומלצים להוראת היחידה**:

<http://www.youtube.com/watch?v=VArS-yLmMoQ> סרטון על החג בישראל.

<http://www.youtube.com/watch?v=My_QWW9sqF8> עוד סרטון על החג בישראל.

<http://lib.cet.ac.il/pages/item.asp?item=14480> אתר מט"ח.

[http://www.ynet.co.il/articles/0,7340,L-4144529,00.html](http://www.ynet.co.il/articles/0%2C7340%2CL-4144529%2C00.html) תמונות מחג הקורבן – אתר YNET.

**נספח: עיד אלאדחא – חג הקורבן מאת: הודא אבו חמיד, סוציולוגית ופעילה חברתית**

אם יש לכם ידידים מוסלמים, כדאי לברך אותם בימים הקרובים בברכה המקובלת כל עאם ואנתם בח'יר – כל שנה ואתם בטוב. ביום שישי הקרוב יתחיל אצלנו, המוסלמים, עיד אלאדחא, חג הקורבן, הנחוג במשך 4 ימים. אני מבקשת להציג את החג לשכנינו היהודים. ייתכן שתופתעו מהדמיון בין הסיפור שבבסיס החג שלנו לסיפור תנ"כי. את שמו של החג נתן הקורבן מסיפור "עקדת ישמעאל", המקביל לסיפור "עקדת יצחק" המופיע בתנ"ך. הקוראן מספר על הנביא אברהם שחלם חלום שבו הוא שוחט את בנו – הפרשנות המוסלמית קובעת שהבן היה ישמעאל – ומעלה אותו קורבן לאללה. אברהם סיפר על החלום לבנו, והבן הגיב שעל אביו לראות בחלום צוו אלוהי ולהקריב אותו לעולה. הנביא אברהם קיבל את הפירוש של בנו, הלך להר ערפאת במכה, והתכוון לשחוט את בנו כדי להוכיח את אמונתו החזקה באללה. אללה ראה זאת, ושלח לנביא אברהם כבש שאותו ישחט במקום את בנו. בתעתיק מדויק מערבית – عيد الاضحى, – צריך בעצם לקרוא לחג עיד אלאצ'חא. החג הזה מכונה אצלנו גם "החג הגדול", להבדיל מעיד אל פיטר שהוא החג הקטן. עיד אלאדחא מציין את הזמן למצוות העלייה לרגל, החג'. הוא נחגג החל מהיום העשירי של החודש האחרון בלוח המוסלמי, ד'ו אל-חיג'ה. לכן, המנהג הראשי המקובל בעיד אלאדחא הוא עלייה למכה, שבה, לפי הקוראן, התרחש סיפור העקדה. יום לפני תחילת החג חל יום צום – השנה ביום חמישי – שנקרא יום ערפה, או ווקפת ערפה. לקראת החג אנחנו נוהגים לקנות בגדים חדשים לכל המשפחה. ביום החג הראשון אנחנו מקיימים תפילת חג, ובהמשך קוראים פסוקים מהקוראן בבתי הקברות. בימי החג אנחנו עורכים חגיגות משפחתיות. שוחטים – ממש כמו במכה – טלה או כבש (או בהמה אחרת), כזכר לקורבן "עקדת ישמעאל", ומכינים את הבשר לסעודת החג, וגם כתרומה לעניים כדי שיוכלו גם הם לחגוג. מצוות החג מורה לחלק את הקורבן ל-3 חלקים: הראשון למקריב הקורבן, השני למשפחתו, והשלישי לעניים. במשפחה שלי נהוג, כמו במשפחות מוסלמיות רבות, להכין בחג ממתקים, בעיקר עוגות ממולאות. אני כבר מכינה את המצרכים להכנתם: תמרים, שקדים, בוטנים ושמנת. ללקק את השפתיים ואת האצבעות. אז אם יש לכם ידידים מוסלמים, כדאי לברך אותם בימים הקרובים בברכה המקובלת כל עאם ואנתם (ואנת) בח'יר. המשמעות: כל שנה ואתם (ואתה) בטוב. התשובה שתקבלו: ואנת (ואנתם) בח'יר, כלומר: ואתה (ואתם) בטוב. אפשר גם לברך כל סנה ואנתם (ואנת) סאלמין – כל שנה ואתם (ואתה) בשלום. מי ייתן ובמשך השנה עד לעיד אלאדחא הבא – נצליח להגיע גם במזרח התיכון לשלום. אינשאללה.

1. "לחיות בארץ הקודש – להכיר ולכבד" – הוצאת המרכז לטכנולוגיה חינוכית. [↑](#footnote-ref-0)
2. רוב המוסלמים נוהגים לאכול בחג בשר, לזכר הקורבן, אולם יש משפחות שמכינות בו ממתקים, כמו עוגות עגולות ממולאות בתמרים, כעכים ממולאים בשקדים ובוטנים, עוגות שמנת וכו'. [↑](#footnote-ref-1)
3. "מנדוב" – מעשים רצויים, אשר אדם שלא יעשה אותם – לא יענש. אך אם יעשה אותם – יזכה לשכר על עשייתם. [↑](#footnote-ref-2)
4. ב[קוראן](http://he.wikipedia.org/wiki/%D7%A7%D7%95%D7%A8%D7%90%D7%9F) מסופר כי ה[נביא](http://he.wikipedia.org/wiki/%D7%A0%D7%91%D7%99%D7%90) אברהם, המאמין באלוהים, חלם חלום בו הוא שוחט את בנו ([ישמעאל](http://he.wikipedia.org/wiki/%D7%99%D7%A9%D7%9E%D7%A2%D7%90%D7%9C), לפי המסורת המוסלמית) ומעלה אותו כקורבן לאלוהים. הוא סיפר לבנו על החלום, והבן השיב לאביו שעליו לראות בחלומו ציווי אלוהי, ולהקריב אותו לעולה. הנביא אברהם מיהר להגשים את החלום שחלם, הלך להר ערפאת וביקש לשחוט את בנו כדי להוכיח את חוזק אמונתו באלוהים. [אלוהים](http://he.wikipedia.org/wiki/%D7%90%D7%9C%D7%95%D7%94%D7%99%D7%9D) ראה זאת ושלח לו [כבש](http://he.wikipedia.org/wiki/%D7%9B%D7%91%D7%A9), אותו שחט אברהם במקום את בנו. [↑](#footnote-ref-3)